
Nr.27/504/6 noiembrie 2003
R A P O R T

asupra proiectului de Lege pentru aprobarea Ordonanţei de urgenţă a Guvernului nr.105/2003 privind alocaţia familială complementară şi alocaţia de susţinere pentru familia monoparentală

În conformitate cu prevederile art.89 şi 107 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru aprobarea Ordonanţei de urgenţă a Guvernului nr.105/2003 privind alocaţia familială complementară şi alocaţia de susţinere pentru familia monoparentală, trimis comisiei cu adresa nr.672 din 27 octombrie 2003.


La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social şi de la următoarele comisii:

1. Comisia pentru buget, finanţe şi bănci;

2. Comisia juridică, de disciplină şi imunităţi;

Comisia a fost sesizată cu dezbaterea şi avizarea proiectului de lege mai sus menţionat în procedură de urgenţă.

Proiectul de lege face parte din categoria legilor ordinare, conform prevederilor constituţionale, şi are ca obiect de reglementare instituirea alocaţiei familiale complementare şi a alocaţiei de susţinere pentru familia monoparentală, alocaţii de care vor beneficia familiile cu venituri reduse, începând cu data de 1 ianuarie 2004.
Comisia propune Plenului aprobarea proiectului de lege întrucât s-a considerat necesară introducerea unor noi prestaţii bazate pe testarea veniturilor,  care să vină în completarea alocaţiei de stat pentru copii ca prestaţie universală.

La dezbaterea acestui proiect de lege a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-l Dumitru Călinoiu, director în cadrul Ministerului Muncii, Solidarităţii Sociale şi Familiei.
La lucrările comisiei au fost prezenţi 19 deputaţi, din totalul de 20 membri ai comisiei.

Prezentul raport a fost adoptat cu 17 din voturile celor prezenţi.

În urma dezbaterii proiectului de lege în şedinţa din data de 4 noiembrie 2003, Comisia propune admiterea acestuia fără modificări.
Amendamente respinse

În cursul dezbaterilor, Comisia a respins următoarele amendamente:

	Nr. crt.
	Text iniţial
	Amendamentul propus şi autorul acestuia
	Motivare

	0
	1
	2
	3

	1
	Art.1. – Beneficiază de alocaţia familială complementară, în condiţiile prezentei ordonanţe de urgenţă, familiile formate din soţ, soţie şi copiii în vârstă de până la 18 ani aflaţi în întreţinerea acestora, care locuiesc împreună.


	Doamna deputat Bondi Gyongyike propune reformularea textului după cum urmează:

“Art.1. – Beneficiază de alocaţia familială complementară, în condiţiile prezentei ordonanţe de urgenţă, familiile formate din soţ, soţie şi copiii în vârstă de până la 18 ani, respectiv 19 ani dacă urmează cursurile de zi ale învăţământului liceal acreditat de către Ministerul Educaţiei, Cercetării şi Tineretului, aflaţi în întreţinerea acestora, care locuiesc împreună.”

	Argumente pentru susţinere:

Sunt licee de profil (de exemplu Liceul pedagogic) la care învăţământul liceal este de 5 ani şi nu de 4 ani.

Argumente pentru respingere:

Vârsta de 18 ani nu este legată de momentul finalizării perioadei şcolare, ci de vârsta la care copilul devine major şi deci familia nu mai are obligaţia întreţinerii acestuia.

	2
	Art.5. – Beneficiază de alocaţie de susţinere familiile formate din persoana singură şi copiii în vârstă de până la 18 ani aflaţi în întreţinere şi care locuiesc împreună cu aceasta, denumite familii monoparentale.


	Doamna deputat Bondi Gyongyike propune reformularea textului după cum urmează:

“Art.5. – Beneficiază de alocaţie de susţinere familiile formate din persoana singură şi copiii în vârstă de până la 18 ani, respectiv 19 ani dacă urmează cursurile de zi a învăţământului liceal acreditat de Ministerul Educaţiei, Cercetării şi Tineretului, aflaţi în întreţinere şi care locuiesc împreună cu aceasta, denumite familii monoparentale.”


	Argumente pentru susţinere:

Sunt licee de profil (de exemplu Liceul pedagogic) la care învăţământul liceal este de 5 ani şi nu de 4 ani.

Argumente pentru respingere:

Vârsta de 18 ani nu este legată de momentul finalizării perioadei şcolare, ci de vârsta la care copilul devine major şi deci familia nu mai are obligaţia întreţinerii acestuia.

	
	
	
	

	
	
	
	

	0
	1
	2
	3

	3
	Articolul 39, alineatul (1)

Art.39. – (1) Dispoziţia scrisă a primarului privind stabilirea sau respingerea dreptului la alocaţia familială complementară sau la alocaţia de susţinere şi decizia directorului executiv de recuperare a sumelor încasate necuvenit se pot ataca potrivit prevederilor Legii contenciosului administrativ nr.29/1990, cu modificările ulterioare.


	D-l deputat Kerekes Karoly propune reformularea textului după cum urmează:

“Art.39. – (1) Dispoziţia scrisă a primarului privind stabilirea sau respingerea dreptului la alocaţia familială complementară sau la alocaţia de susţinere şi decizia directorului executiv de recuperare a sumelor încasate necuvenit se pot ataca la instanţele de contencios administrativ.”

	Argumente pentru susţinere:

Pentru celeritatea soluţionării contestaţiilor.
Argumente pentru respingere:

Pentru a da posibilitatea solicitantului de a-şi rezolva cererea la nivelul autorităţii locale fără a apela la instanţele judecătoreşti.


Comisia a propus aprobarea proiectului în forma prezentată în prezentul raport, cu unanimitate de voturi.

